Մի փոքր տարօրինակ էր նոմինալ կենտրոնական պաշտպան Տարոն Ոսկանյանին աջ թեւում տեսնելը: Ոսկանյանը չունի Հովհաննես Համբարձումյանի (հայտավորված չէր) ու Կամո Հովհաննիսյանի (պահեստայինների թվում էր) արագությունը, եւ ռուսական «ՆՏՎ»-ի մեկնաբանը դիպուկ նկատեց, որ նա ժամանակակից թիմերի եզրային պաշտպանի պես չի դիտվում: Ոսկանյանն իր եզրով երբեմն մասնակցում էր անցումների, սակայն շատ չէր առաջանում՝ նաեւ չցանկանալով մերկացնել թիկունքը: Ավելի ակտիվ էր ձախ եզրային Լեւոն Հայրապետյանը, որը միշտ էլ աչքի է ընկել իր ակտիվությամբ ու կայունությամբ, բայց երեկ թիմին շատ ծանր դրության մեջ դրեց, երբ 38-րդ րոպեին գնդակը դարպասապահ Բեգլարյանին փոխանցելիս լավ չդիպավ գնդակին, ու նրա թիկունքին շնչող Յովետիչը, օգտվելով նվերից, մեն-մենակ դուրս եկավ Արսենի դեմ ու հաշիվը դարձրեց 0-2: